Jo Nesbøs Harry Hole blir TV-serie på Netflix
Jo Nesbøs krimhelt Harry Hole får nytt liv på skjermen når Netflix satser stort på en ny TV-serie basert på boken «Marekors».  Serien har arbeidstittelen «Harry Hole» – og hvis alt går etter planen starter innspilling før sommeren.  Nyheten ble sluppet under Netflix’ pressedag Next on Netflix på Grand Hotel i Stockholm i dag.  Serien blir en skandinavisk dramaserie og har handling fra Oslo og omegn. Harry Hole-forfatter Jo Nesbø er på plass i Stockholm. Han er såkalt Showrunner for TV-serien og har selv skrevet manuset.  – Hvis det går galt denne gangen, så har jeg ingen å skylde på, sier Nesbø til VG på telefon fra Stockholm. Øystein Karlsen, som blant annet har gjort stor suksess med «Exit», skal regissere TV-serien som får premiere på Netflix i 2026.  Det er foreløpig ikke kjent hvem som skal spille Harry Hole.  – Vi leter etter både en som stemmer med vår idé om Harry Hole, og også en som har sin egen idé om hvem Harry Hole er, sa Nesbø i et intervju på scenen i Stockholm. Han vil ikke røpe noe mer til VG om hvem de ønsker seg i rollen:  – Nei, men jeg har en formening om hvem det blir. – Blir det en norsk Harry? – Hehe, det blir en norsk produksjon – og vi satser på en skandinavisk cast. Planen er å skape et Oslo som er akkurat litt annerledes enn virkelighetens Oslo. 90 prosent realistisk og 10 prosent eventyr. – Jeg ser for meg en slags Gotham City-versjon av Oslo, sier Nesbø.  Han forteller at han jobber tett med regissør Øystein Karlsen på prosjektet. – Han har vært med meg helt fra startfasen, og jeg har lært utrolig mye av å jobbe med en så dyktig regissør og manusforfatter, sa Nesbø på scenen under pressedagen. Fra før er det kjent at serien gjennom tre søknadsrunder har fått totalt 93 millioner kroner i støtte. Summen er en såkalt refusjonsramme gjennom  incentivordningen som forvaltes av Norsk filminstitutt.  Det er det britiske selskapet Working Title som står bak søknadene om støtte til produksjonen av serien. Dette er for øvrig samme selskap som produserte filmen «Snømannen» som ble totalslaktet av kritikerne høsten 2017.  Men det er ingen grunn til å være skeptisk av den grunn, mener Nesbø: – Nei, heller tvert om. Det sier jo litt at «Snømannen»-produsenten er «hanging in there». De har fortsatt å ha trua på Harry i alle de år – og de har veldig trua på oss, sier Nesbø på telefon fra Stockholm. Som serieskaper jobber han nå fulltid med TV-serien.  – Jeg er fascinert av det å ha en slags dagjobb igjen for første gang på 30 år. Det er ting som må gjøres fra tidlig om morgenen til sent på kvelden. – Å være showrunner er en slags dagjobb fra helvete. Men samtidig er det i det helvetet jeg har lyst til å være, ler han.  – Hvor trua har du på dette prosjektet?  – Nei, det blir som å spørre en hopper i tilløpet om hvor bra hoppet blir. Jeg kan si at det er bra forhold i bakken – og nå er det opp til oss hvor bra det blir. Det er allerede jobbet i kulissene med serien i flere år, forteller han.  – Det er kult for alle involverte at dette blir noe av. Om alle planeter står riktig så starter vi å skyte til sommeren. «Marekors» ble utgitt i 2003 og er den femte boka i Jo Nesbøs serie om Harry Hole - og handlingen utspiller seg i et ferietomt Oslo som er rammet av en hetebølge. Samtidig som Harry er helt på bunn, blir en kvinne funnet drept med avskåret finger. I en større sak om historien til Harry Hole sa Nesbø dette om «Marekors»: – Det var vondt å skrive denne boken. Faktisk måtte jeg skrive om deler av det fordi Harry lå så langt nede. Jeg måtte få ham opp i knestående, noe annet ville ikke fungert. Det ble for mørkt. I ettertid har jeg jo skjønt noe jeg ikke er klar over når jeg skriver: At jeg skriver om meg selv og om mitt eget liv. Akkurat hva det var, husket han ikke helt: – Jeg må ha ristet det av meg. Men jeg hadde gått på en smell selv der. Jeg hadde kjørt litt hardt i livet. På alle fronter. Rettelse: VG skrev i en tidligere versjon av saken at serien har arbeidstittelen «The Devil’s Star» - som den har blitt omtalt som i søknadene til Norsk filminstitutt - men ifølge Netflix er arbeidstittelen nå «Harry Hole». Rettet 11.39. Se flere saker fra film- og serieverdenen på VGTV:
Netflix lager en ny TV-serie basert på Jo Nesbøs bok «Marekors» Serien har arbeidstittelen «The Devil's Star» og innspillingsstart er etter planen før sommeren.  Jo Nesbø er showrunner for serien og har skrevet manuset Øystein Karlsen, kjent for blant annet «Exit», skal regissere serien Det er ikke kjent hvem som skal spille rollen rom Harry Hole Serien har fått 93 millioner kroner i støtte gjennom incentivordningen som forvaltes av Norsk filminstitutt